31998L0082
L 290/25
JURNALUL OFÍCIAL AL UNIUNII EUROPENE
DIRECTIVA 98/82/CE A COMISIEI
din 27 octombrie 1998
de modificare a anexelor la Directivele 86/362/CEE, 86/363/CEE și 90/642/CEE ale Consiliului de stabilire a conținutului maxim pentru reziduurile de pesticide de pe și din cereale, produsele alimentare de origine animală și anumite produse de origine vegetală, inclusiv fructe și legume
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 86/362/CEE a Consiliului din 24 iulie 1986 de stabilire a conținutului maxim pentru reziduurile de pesticide de pe și din cereale (1), astfel cum a fost modificată ultima dată prin Directiva 97/71/CE a Comisiei (2), în special articolul 10,
având în vedere Directiva 86/363/CEE a Consiliului din 24 iulie 1986 de stabilire a conținutului maxim pentru reziduurile de pesticide de pe și din produsele alimentare de origine animală (3), astfel cum a fost modificată ultima dată prin Directiva 97/71/CE, în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținutului maxim pentru reziduurile de pesticide de pe și din anumite produse de origine vegetală, inclusiv fructe și legume (4), astfel cum a fost modificată ultima dată prin Directiva 97/71/CE, în special articolul 7,
având în vedere Directiva 91/414/CEE a Consiliului din 15 iulie 1991 cu privire la introducerea pe piață a produselor de uz fitosanitar (5), astfel cum a fost modificată ultima dată prin Directiva 98/47/CE a Comisiei (6),
întrucât Directivele 93/57/CEE (7) și 93/58/CEE ale Consiliului (8) au modificat anexele II la Directivele 86/362/CEE, 86/363/CEE și 90/642/CEE în scopul stabilirii conținutului maxim de reziduuri într-o primă listă de pesticide folosite pe cereale și produse de origine animală și pe anumite produse de origine vegetală, inclusiv fructele și legumele; întrucât, totuși, anumite poziții au fost lăsate deschise, atunci când datele disponibile au fost insuficiente pentru a se stabili conținutul maxim și întrucât părțile interesate au avut posibilitatea de a furniza datele respective într-un interval de timp determinat; întrucât, în cazul în care conținutul maxim nu se adoptă înainte de 31 octombrie 1998, se va aplica pragul de detecție corespunzător;
întrucât, în conformitate cu dispozițiile Directivei 91/414/CEE, autorizațiile produselor fitofarmaceutice destinate utilizării pe culturile specifice sunt de competența statelor membre; întrucât aceste autorizații trebuie să aibă la bază evaluarea efectelor asupra sănătății umane și animale și influența asupra mediului; întrucât elementele care trebuie luate în considerare în aceste evaluări includ expunerea utilizatorului și a altor persoane prezente și impactul asupra mediului terestru, acvatic și aerian, precum și impactul asupra ființelor umane și a animalelor prin consumul de reziduuri de pe culturile tratate;
întrucât, pentru cereale și anumite produse de origine vegetală, inclusiv fructele și legumele, conținutul maxim de reziduuri reflectă utilizarea unor cantități minime de pesticide pentru a se asigura o protecție eficace a vegetalelor, aplicate astfel încât cantitatea de reziduuri să fie cât mai redusă cu putință și acceptabilă din punct de vedere toxicologic, în special în privința protecției mediului și în termeni de estimare a unei doze zilnice acceptabile; întrucât, pentru produsele alimentare de origine animală, conținutul maxim de reziduuri reflectă consumul de cereale și de produse de origine vegetală tratate cu pesticide care antrenează prezența de reziduuri în animale și produsele animale, ținând seama și de consecințele directe ale utilizării, dacă este cazul, a medicamentelor veterinare;
întrucât conținutul maxim de reziduuri este stabilit la pragul de detecție atunci când utilizările autorizate ale produselor de uz fitosanitar nu determină un conținut de reziduuri de pesticide detectabil pe sau în produsele alimentare sau atunci când nu a existat o utilizare autorizată sau când utilizările care au fost autorizate de statele membre nu au fost susținute cu datele necesare sau când utilizările în țări terțe care antrenează prezența reziduurilor pe sau în produsele alimentare care pot fi puse în circulație pe piața comunitară nu au fost susținute cu respectivele date necesare;
întrucât expunerea consumatorilor la produse alimentare tratate cu pesticidele menționate în prezenta directivă pe toată durata vieții lor a fost estimată și evaluată în conformitate cu procedurile și practicile în uz din Comunitatea Europeană, ținându-se seama de directivele publicate de Organizația Mondială a Sănătății (9);
întrucât abordarea științifică a procedurilor aplicate pentru calcularea dozelor de referință înalte și pentru evaluarea expunerii alimentare intense pe termen scurt nu au făcut încă obiectul unui acord la nivelul Comunității Europene; întrucât Comitetul științific fitosanitar, luând în considerare abordarea științifică și procedurile dezvoltate în cursul consultării FAO/OMS din 1997 (10) ca fiind corespunzătoare în așteptarea unui acord la nivel comunitar, a calculat limitele reziduurilor de metamidofos acceptabile din punct de vedere toxicologic pentru fructele semințoase, piersici, caise și ardei (11); întrucât, pe baza informațiilor asupra bunelor practici agricole și a testărilor din câmp supravegheate, conținutul maxim de reziduuri de metamidofos poate fi stabilit la nivelurile indicate ca fiind acceptabile din punct de vedere toxicologic pentru piersici și caise; întrucât, în absența unor astfel de informații pentru fructele semințoase, pentru a se lua în considerare reziduurile de metamidofos provenite din utilizarea acefatului, conținutul maxim de reziduuri de metamidofos trebuie să fie stabilit, de asemenea, la niveluri acceptabile din punct de vedere toxicologic; întrucât statele membre trebuie să revadă bunele practici agricole existente, în special în ceea ce privește produsele agricole menționate anterior, pentru a garanta respectarea conținutului maxim de reziduuri de acefat și de metamidofos;
întrucât conținutul maxim de reziduuri de pesticide trebuie să fie reexaminat în mod constant; întrucât conținutul poate fi modificat pentru a se ține seama de noile informații și date; întrucât acesta trebuie reexaminat de urgență în special în sensul unei reduceri, dacă preocupările referitoare la expunerea consumatorilor, bazate pe informații noi sau informații revizuite, sunt aduse în atenția Comisiei, în special în conformitate cu articolul 9 din Directiva 86/362/CEE, cu articolul 9 din Directiva 86/363/CEE și cu articolul 8 din Directiva 90/642/CEE; întrucât în special conținutul maxim de reziduuri stabilit în prezenta directivă pentru acefat, metamidofos și vinclozolin trebuie revizuit de urgență în funcție de conținutul maxim de reziduuri ale acestor pesticide prevăzut în Directivele 93/57/CEE și 93/58/CEE pe baza evaluării acestor substanțe active, în conformitate cu dispozițiile articolului 8 alineatul (2) din Directiva 91/414/CEE;
întrucât conținutul maxim comunitar de reziduuri și conținutul recomandat de Codex Alimentarius sunt stabilite și evaluate pe baza unor proceduri similare; întrucât, cu toate acestea, informațiile din evaluările pertinente ale Comitetului mixt FAO/OMS cu privire la reziduurile de pesticide referitoare la pesticidele menționate în prezenta directivă au fost prezentate într-o manieră care rezumă prea sumar utilizările autorizate, precum și bunele practici agricole și testele din câmp supravegheate și nu indică o bază clară pentru conținutul maxim recomandat; întrucât autorizațiile produselor fitofarmaceutice în țări terțe pot necesita utilizarea unor cantități mai mari de pesticide sau intervale mai scurte înainte de recoltare decât cele autorizate în Comunitate și, în consecință, un conținut superior de reziduuri; întrucât partenerii comerciali ai Comunității au fost consultați cu privire la conținuturile prevăzute în prezenta directivă prin intermediul Organizației Mondiale a Comerțului și observațiile lor cu privire la aceste conținuturi au fost luate în considerare și examinate de Comitetul fitosanitar permanent; întrucât posibilitatea de a se stabili toleranțe la import în ceea ce privește conținutul maxim de reziduuri pentru combinațiile de pesticide/culturi specifice va fi examinată de Comunitatea Europeană în urma prezentării unor date acceptabile;
întrucât conținuturile maxime de reziduuri prevăzute în prezenta directivă vor trebui revizuite în cadrul reevaluării substanțelor active, prevăzută în programul de lucru adoptat la articolul 8 alineatul (2) din Directiva 91/414/CEE;
întrucât avizul Comitetului științific fitosanitar, în special cu privire la protecția consumatorilor de produse alimentare tratate cu pesticide, a fost luat în considerare;
întrucât prezenta directivă este în conformitate cu avizul Comitetului fitosanitar permanent,
ADOPTĂ PREZENTA DIRECTIVĂ:
Articolul 1
În Anexa II la Directiva 86/362/CEE, listele cu conținutul maxim de reziduuri de clorotalonil, clorpirifos, clorpirifos-metil, cipermetrin, deltametrin, fenvalerat, glifosat, imazalil, iprodion, permetrin, din grupul benomililor (benomil, carbendazim, tiofanat-metil), din grupul manebe (maneb, mancozeb, metiram, propineb, zineb) și procimidon se înlocuiesc cu listele din anexa A la prezenta directivă.
Articolul 2
În anexa II la Directiva 86/363/CEE, listele cu conținutul maxim de reziduuri de clorotalonil, clorpirifos, clorpirifos-metil, cipermetrin, deltametrin, fenvalerat, glifosat, imazalil, iprodion, permetrin, din grupul benomililor (benomil, carbendazim, tiofanat-metil), din grupul manebe (maneb, macozeb, metiram, propineb, zineb) și procimidon se înlocuiesc cu listele din anexa B la prezenta directivă.
Articolul 3
În anexa II la Directiva 90/642/CEE, listele cu conținutul maxim de reziduuri de clorotalonil, clorpirifos, clorpirifos-metil, cipermetrin, deltametrin, fenvalerat, glifosat, imazalil, iprodion, permetrin, din grupul benomil (benomil, carbendazim, tiofanat-metil), din grupul manebe (maneb, mancozeb, metiram, propineb, zineb) și procimidon, precum și conținutul maxim stabilit în mod specific pentru ceai se înlocuiesc din anexa C la prezenta directivă.
Articolul 4
Conținutul maxim de reziduuri enumerate în anexa D la prezenta directivă este stabilit temporar pentru acefat, metamidofos și vinclozolin, înaintea unei reexaminări a tuturor conținuturilor maxime de reziduuri stabilite pentru aceste trei pesticide, care va fi efectuată pe baza evaluării acestor substanțe active în conformitate cu dispozițiile articolul 8 alineatul (2) din Directiva 91/414/CEE până la 30 aprilie 2001 pentru acefat și metamidofos și până la 31 decembrie 1999 pentru vinclozolin.
Articolul 5
(1) Prezenta directivă intră în vigoare la 1 noiembrie 1998.
(2) Statele membre adoptă și publică, cel târziu la 30 aprilie 1999, actele cu putere de lege și actele administrative necesare pentru a se conforma prezentei directive. Statele membre informează de îndată Comisia cu privire la aceasta.
Dispozițiile adoptate se aplică de la 1 august 1999.
Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 6
Prezenta directivă se adresează statelor membre.
Adoptată la Bruxelles, 27 octombrie 1998.